Bemanningslid kritiek ná val uit vliegtuig | Maroela Media
Bemanningslid kritiek ná val uit vliegtuig
'n Werknemer van Emirates Airlines het Woensdag kritieke beserings opgedoen toe sy van 'n stilstaande vliegtuig by die Entebbe-lughawe in Uganda geval het.
Kenia se Daily Nation-koerant berig die vrou het glo die vliegtuig se nooddeur oopgemaak en self uitgespring terwyl passasiers, onderweg na Dubai, besig was om aan boord te gaan.
Daar word bespiegel dat sy dalk haar eie lewe wou neem aangesien sy volgens passasiers glo voor die voorval in 'n woordewisseling met haar kollegas betrokke was. 'n Ander ooggetuie het gesê dat sy na bewering 'n glasbottel onder haar ken gehou het voordat sy gespring het.
Die ernstig beseerde vrou is na 'n hospitaal gehaas.
Uganda se burgerlike lugvaartowerheid het in 'n persverklaring aan Daily Monitor bevestig 'n voorval het by die Entebbe-lughawe plaasgevind en dat 'n bemanningslid na bewering die nooddeur oopgemaak en geval het.
"Owerhede by die lughawe het dadelik noodprosedures gevolg en haar met 'n ambulans na 'n nabygeleë hospitaal geneem."